Model-View-ViewModel (MVVM) Explained - CodeProject 10,883,289 members (88,438 online)
Last Visit: 31-Dec-99 18:00 Last Update: 22-Sep-14 9:49Refresh1 Bemoedigende woorde | Bileam se Donkie
Category Archives: Bemoedigende woorde
Die begin van 2013- die Maya kalender herontdek…
Posted on Januarie 1, 2013 by Bileam se Donkie
Na die groot skrik van die 21e Desember 2012 het die geleerdes van verskeie top universiteite weer teruggegaan om die Maya kalender beter te ontsyfer. Hulle het diep en nederig om verskoning gevra vir die ligte glipsie in hulle vertaalwerk, wat die wêreld so op hol gesit het. Hier is enkele wysigings op die verskriklike negatiewe interpretasie van die Maya kalender.
Maar eers- hier is die kalender, vir diegene van julle wat wel Maya kan lees en die dieper nuanses van elke woord met insig kan interpreteer:
Die volgende voorspellings is reeds hieruit ontsyfer:
Jy sal hierdie jaar uit die voëlvanger se wip bly.
Jy sal onder veilige vlerke geneem word.
Jy sal bewaar word van peste in die dag en aanvalle in die nag
Jy sal oor leeus en slange loop
Die onheil sal jou nie tref nie en geen plaag naby jou woonplek kom niie…
Ekskuus, die dokumentasie tussen fakulteite het effens deurmekaar geraak! Bogenoemde het eerder hieruit gekom- meer betroubare profetiese materiaal:
Beter bekend as Psalm 91!
Terug na Maya- Verdere verwagtinge wat aan die ontsyferaars gestuur is, was versoeke dat hulle baie hard moet soek daar vir die volgende dinge:
Die vet seun van Venda wat hierdie jaar met stomheid geslaan word, en deur harde werk in sy eie brood voorsien…
die koning van die suide wat besluit om te abdikeer, en saam met sy vyf tot nege vroue (die maya syfers is glo baie moeilik om van mekaar te onderskei) en vyf en twintig tot 37 1/2 kinders (ditto) politieke asiel te gaan soek by die land in die noorde wat deur die ou ou man met die middelnaam van ‘n engel en die liefde van die duiwel regeer word…
Die antieke gefossileerde swart sappies wat van die middel van die ooste af kom, word vanjaar tot rus gelê want die mens leer dat water meer energie bevat.
dat Kersvader asseblief tog met meer aandag na die lysies moet kyk wat aan hom gestuur is- die Bugatti Veyron het toe nie gearriveer nie. Nie eers die Toyota Hilux dubbelkajuit nie…
Is wêreldvrede net vir skoonheidskompetisies ‘n wens, of kan die Mayas iets daaroor sê? (Ek persoonlik dink nie so nie, hulle het darem te veel van menslike offers gehou…
Hoe vind ‘n mens ware innerlike vrede?
Hoeveel minder moet middeljarige mans eet om nie so duidelik op die vakansiefotos te wees nie?
Watter roetes moet die donkies met die twee wiele hierdie jaar aanpak om die wêreld te geniet?
Hierdie lys is natuurlik baie dun, daar is soveel meer wat nog ontsyfer moet word. Maar baie van julle verstaan die kuns, voel vry om aan te las by die lys van goeie dinge wat hierdie jaar jou maar mag tref…
My wens vir al my vriende en selfs my vyande is dat 2013 ‘n wonderlike jaar vir julle elkeen sal wees. 13 is natuurlik ‘n baie gelukkige nommer in die Maya manier van dink.
Al bogenoemde het Maya mooi vir my verduidelik:
Posted in Bemoedigende woorde	Tagged Nuwejaarswense
Goeie genugtig- my vrou dreig my!
Posted on Desember 17, 2012 by Bileam se Donkie
My vrou gaan vir die volgende 10 dae my selfoon konfiskeer.
Daarom, as julle my nie hier rond sien nie, ek is wel in goeie hande!
As die wêreld nou nie Vrydag eindig nie, is my wens vir elkeen van julle vrede en liefde in oorvloed in hierdie Kersfeesseisoen.
Baie dankie vir so baie goeie vriende wat ek hier in die blogwêreld gemaak het, en so baie van julle wat meer as blogvriende geword het- mag julle almal baie geseënd wees!
Tot heelwat later,
julle vriendelike Donkie!
Posted in Bemoedigende woorde
Skoollied vir Hoërskool Warmwater
Posted on November 30, 2012 by Bileam se Donkie
Ek sien vanoggend op Volksblad se Twitter dat Steve Hofmeyr ‘n skoollied vir ‘n nuwe Hoërskool, Vereeniging-Gimnasium, geskryf het. Hierdie skool is ‘n nuwe samestelling van Hoërskool Vereeniging en die Hoër Tegniese Skool Vereeniging , wat in 2013 begin met nuwe skooldrag, -wapen en -lied. Die inhoud van die nuwe skoollied het my skoon verstom!
1. Ken ons aan die vrugte van
Bravade in ons tyd van nood
Waar in U arms aan U boesem
Elke sterfling steeds behoort
Ken ons aan die breek van brood
Ken ons aan ons taal ons woord
Gee dat as ons opkyk Heer
Hierdie dak ons doel verwoord
Ons strewe na sukses gehoor!
2. Plant in my O God die saad wat
Wortel skiet in U Genade
U Lelieblom wat skadu gooi
Oor harde werk en goeie daad
Ken ons aan ons erfenis
Twee spore vêr wat loop tot hier
Ken ons aan dié kentenis
Ons toekoms steeds deur U bestier
Ons strewe na Sukses gevier – S. Hofmeyr
Respek, Steve! Die man het darem net ‘n wonderlike talent met woorde en note!
Nou kyk, ek is geen Steve Hofmeyr nie, nie naastenby nie. Ek het maar gedink wat sou gebeur as twee buurdorpe se skole sou saamsmelt. En sê nou maar hulle vra my as die onpartydige donkie om hulle nuwe skoollied te skryf? Sou ek dit kon doen?
Hier is nog maar ‘n eerste, vinnige draft van die voorstel- voorstelle vir verbetering is altyd werkom!
Skoollied vir Hoërskool Warmwater:
Hier op onse skool se heilige grond,
loop daar van die mooiste girlkies rond,
behandel hulle altyd met respek
anders gaan aasvoëls aan jou bene lek…
Op die sportvelde is ons baie gedug.
behalwe as ons nou en dan vir Nylstroom vlug,
In ons rugbykouse is daar die spanner van ‘n lorry,
in die kleedkamers later sê ons net- sorry…
Ons het wel gehoor van akademie en boeke.
onse opinie is: dis vir papbroeke,
wiskunde en wetenskap maak ons nervous
veral as Blackberry sê: no service…
Playstation en X-Box ken ons goed, en Wii,
Pythagoras en Homeros en Shakespeare nie.
facebook en twitter en whatsapp het ons bemeester,
Skyfall se temalied het ons begeester
So wanneer word ek eendag 18 pa,
ek wil gaan kar oppas saam met ma,
terwyl ek droom van my eerste gaar ou Ford,
en sal wonder wat het van my lewe geword…
Ons sal lewe, ons sal sterwe, ons vir jou, Suid Afrika…
Posted in Bemoedigende woorde	Tagged Steve Hofmeyr
Soul Surfer- Respek!
Posted on Julie 6, 2012 by Bileam se Donkie
Ek moet bieg my vertroue in die mensdom, selfs in die Here se kindertjies, is bietjie op ‘n laagtepunt op die oomblik.
Vanoggend, so op my afdag, het ek nogal bietjie inspirasie nodig. Ek het “toevallig” die televisie aangesit, en dit is “toevallig” op MNet.
En so begin die fliek Soul Surfer “toevallig” net toe ek aansit. Die see, die branderplanke, die mooi mense trek dadelik my aandag.
En wat ‘n aangrypende storie is dit van sukses, verlies, geloof, nuwe kanse, en ‘n nuwe bediening.
Ek het sommer dadelik begin Internet Surf, en afgekom op die webwerf van Bethany Hamilton, oor wie hierdie fliek gaan.
Wat ‘n moedige mens. Wat ‘n getuienis!
lees ook meer op haar webwerf- bethanyhamilton.com
In die weermag…
Posted on Junie 28, 2012 by Bileam se Donkie
Om een of ander onverklaarbare rede bly hierdie gediggie vandag in my kop maal. Ek het die laaste twee verse die afgelope week in drie verskillende boeke raakgelees… Miskien moet ek hom maar uit die gestel uit kry.
Posted in Bemoedigende woorde	Tagged Rudyard Kipling
‘n Goeie vrou het groot waarde…
Posted on Mei 14, 2012 by Bileam se Donkie
Ekskuus, ek stuur nou nie eintlik normaalweg eposse aan op my blog nie. Maar hierdie een was vir my baie kosbaar so net na moedersdag!
Irrefutable proof that a good woman can bring
balance and stability to your Life!
Die klein dingetjies in die lewe…
Posted on April 12, 2012 by Bileam se Donkie
Die Bemoediging van die vyand… (verskoon taal…)
Posted on Julie 28, 2011 by Bileam se Donkie
Terwyl my stem nou heeltemal ingegee het, kan ek gelukkig nie my werk doen nie. Nie die mensdeel daarvan nie. So voordat ek gaan voorkom op so sewe preke, net eers hierdie enetjie met julle deel.
Ek was by ‘n Uitstekende Onverbeterlike Vreedsame Sosiale plek op universiteit. Ek het my eerste vier jaar in ‘n beroemde generaal se koshuis gebly. Reg voor my gang het ‘n straat geloop, waar ‘n nog meer bekende Boere-oorlog generaal se koshuis was, met die deesdae gehate apartheidsleier s’n reg oorkant die straat.
Eksamentye was gewoonlik baie gespanne tye daar waar vyf van die manskoshuise so bymekaar was. Gereeld, met die minste provokasie, staan die studente hier rondom middernag met baseballbats, gholfstokke en derglike sportapparaat in die straat, besig om mekaar se karakter, moeders, koshuise en bedenklike omstandighede van oorsprong te debatteer. Gewoonlik net voor daar bloed begin vloei het daar darem iets of iemand, gewoonlik die HK lede, die situasie ontlont, en dan is almal maar weer terug na die teksboek van die chemie, grieks, privaatreg, boekhou 2 of watter nagmerrie daar ook al sou volg in die eksamen. Spanningsvlakke was baie hoog in eksamentye.
En toe gebeur hierdie pragtige verhaal een aand. Ek en my kamermaat sit op die betonbankie wat uitkyk op die ander twee koshuise, elk met ‘n bierbeker vol koffie in die hand- daardie Grieks gaan ons in elk geval tot vyfuur besig hou…
In albei die koshuise voor ons brand omtrent al die ligte nog. Die gordyne is oopgetrek, en jy sien soveel koppe buig oor die onverstaanbare teks. Dis na middernag. En skielik, uit die een kamer aan die linkerkantste koshuis, kom ‘n wanhoopskreet, soos die roep van ‘n gefolterde siel in die hel, wat oor die koshuise weergalm: “EK FOKKEN KAN NIE MEER NIE…” ‘n Emosie wat menige oud-student dadelik sal herken…ons was seker almal daar. Behalwe nou julle dux-pliggies!
GEwoonlik sou die vyandige koshuis skree iemand moet sjarrap, of f-of, of die baseballbats kry om hulle te gaan stil dreig. Maar nie daardie aand nie. Daar was so drie sekondes stilte na die wanhoopskreet. Toe kom dit uit een van die vensters uit die regterkantste koshuis: JY FOKKEN MOET MAAR NET…
Met soveel deernis het iemand raakgehoor wat die nood is, en sy bes probeer om met empatie die lydende persoon aan te moedig tot volharding… Dis wat ek nou noem: Naasteliefde in aksie!